b"\n_START_ARTICLE_\nEspina-xoca\n_START_SECTION_\nNoms populars\n_START_PARAGRAPH_\nAquesta planta t\xc3\xa9 molts noms vernacles, alguns dels quals (caparres, catxurros) es refereixen tan sols al fruit, petit, semblant a un pinyol d\xe2\x80\x99oliva per\xc3\xb2 molt lleuger i carregat d\xe2\x80\x99agullons, f\xc3\xa0cilment enganx\xc3\xb3s a la roba, que a molts indrets era usat per a penjar les llufes del dia dels Innocents: aferracabells, aferrag\xc3\xb3s, arrencamonyos, baconets, blanquiella, cadells, cadiretes, caparrera, card estrellat, cardassina, cardigassa borda, cardigassos, catxurrera, catxurros, enganxadones, enganxagossos, enganxamonyos, enganxavelles, escardot bord, escorpins, espinacal, espina-xoca, ferragosos, floravia, gafet, gafets petits, garrinets, gossets, gossos, gutxets, herba catxurrera, herba de l'hepatitis, herba de les espines, herba de les punxes, herba de tres claus, herba espitllera, herba fetgera, herba pollosa, herba xoca, llagasta, llagastes, llapassa menuda, llapassa petita, llufes, narriola, obri\xc3\xbclls, punxera, rastellera, rialla, rialles, te de garrot, te de punxes.\n_START_SECTION_\nDanys i control\n_START_PARAGRAPH_\nAquesta esp\xc3\xa8cie invasora \xc3\xa9s una planta ruderal i una mala herba dispersa a gran part del m\xc3\xb3n des del seu lloc d'origen, Xile. Un cop instal\xc2\xb7lada costa molt d'erradicar, ja que en tenir punxes vulnerants no s'arrenca a m\xc3\xa0. Els herbicides aconsegueixen matar-la per\xc3\xb2 no eliminen la viabilitat dels fruits. Causa un gran perjudici en les ovelles, en primer lloc perqu\xc3\xa8 \xc3\xa9s una planta verinosa i despr\xc3\xa9s perqu\xc3\xa8 s'enreden els seus fruits en la llana."